बाक्सा जिलानि सिङाव थानाय 62 नं बरमा बिधान सभा बियाबनि सिङाव थानाय बरिमाखा हालामनि देबसारा सकआव फ्लायिं स्कवाडआ सिग्रोमनानै 1 लाख 67 रोजा रां हमनो हादों। हमनो मोननाय रांफोरखौ इउ.पि.पि.एल. दोलोनि मावथिफोरा AS 01 FC 4504 नम्बरनि बलेर’ गारिजों लाबोबाय थानाय समावनो फ्लायिं स्कवाडआ हमनो हायो। गुबुन फारसेथिं देबसारा हालामनि रायजो राजाफोरा गारिनि गोबां रां दं होननानै अजद होदो। इउ.पि.पि.एल., बि.जे.पि. आरो ए.जि.पि. दोलोनि फिरफिला आलायनानै लानाय बलेर’ गारिआव गासै 6 लाख रां दं होननानै फ्लायिं स्कवाडआ गिबियाव फोरमायदोंमोनब्लाबो उनावहाय 1 लाख 67 रोजा रांल’ होननानै फोरमायफिनो। गुबुन फारसेथिं, फ्लायिं स्कवाडआ इउ.पि.पि.एल. दोलोनि सोद्रोमाफोरजों इसिङारि गोरोबलायनानै माखासे रांफोरखौ लांफिननायाव हेफाजाब होदों होनना देबसारा हालामनि रायजो राजाफोरा अजद होदों। बिसायख’थिनि सिगां राजखान्थि दोलोनि मावथिफोरनिफ्राय बेफोरबादि रां बोखांनायखौ नुनो मोननानै सांग्रां नोगोरारिफोरनि गोसोआव गिदिर सोंलु सिखांनाय नुनो मोनदों। मानोना जाख्ल’नायनिफ्राय उदां खालामनाय आरो सोलायनायनि स्ल’ गान होनानै रायजोफोरनि गोसोखौ जै खालामनो सिगांबोनाय इउ.पि.पि.एल. दोलोआ बिसायख’थिनि मुङाव रांजों भट बायनो सोलो खामदों होनना माखासे रायजो राजाफोरा बुंदों।